สายการบินไทยเฮ! หลังผ่านมาตรฐานความปลอดภัยการบิน EASA
EASA ไม่ขึ้นแบล็คลิสต์สายการบินของไทยในการประเมินครั้งนี้ พร้อมทำงานร่วมกับทางการไทยเพื่อยกระดับความปลอดภัยการบินของประเทศต่อไป อย่างไรก็ตาม EASA จะจับตาการพัฒนาความปลอดภัยของสายการบินในไทยอย่างใกล้ชิด
10 ธ.ค. 2558

ผู้สื่อข่าวรายงานว่า สำนักงานการบินพลเรือนแห่งสหภาพยุโรป หรือ EASA แจ้งผลการตรวจสอบมาตรฐานสายการบินของประเทศไทย ผ่านการประเมิน ส่งผลให้สายการบินไทยรอดพ้นจากการถูกแบน หรือสั่งห้ามไม่ให้สายการบินของไทยบินเข้าสหภาพยุโรป หลังจากที่กังวลกันมาตลอด 10 วัน นับจากสำนักงานบริหารการบินแห่งชาติของสหรัฐอเมริกา (FAA) ลดระดับมาตรฐานด้านการบินของไทย เมื่อ 1 ธ.ค. ที่ผ่าน และถูก ICAO ปักธงแดงมาแล้วเมื่อ 18 มิ.ย.ที่ผ่านมา ขณะที่สายการบินไลอ้อนแอร์ของอินโดนีเซียยังคงอยู่ในบัญชีดำอย่างเป็นทางการของ EASA
อนึ่ง ยุโรปถือเป็นตลาดการท่องเที่ยวของไทยใหญ่เป็นอันดับสองด้วยจำนวนนักท่องเที่ยวประมาณร้อยละ 18 ของนักท่องเที่ยวจากต่างประเทศรวมในปีนี้
 
นายอาคม เติมพิทยาไพศิษฐ์ รัฐมนตรีว่าการกระทรวงคมนาคม เปิดเผยหลังเอียซ่าได้ผ่านการประเมินไทยว่า ไทยยังต้องมีการแก้ไขปัญหาตามที่ ICAO กำหนดไว้อีก 33 ประเด็น คือ การเร่งสร้างบุคลากร เพื่อให้มาตรฐานการบินของไทยเป็นไปอย่างยั่งยืน
ด้านนายจุฬา สุขมานพ อธิบดีกรมท่าอากาศยาน และรักษาการผู้อำนวยการสำนักงานการบินพลเรือนแห่งประเทศไทย เปิดเผยว่า รายงานผลการตรวจสอบมาตรฐานด้านการบินของสำหนักงานบริหารการบินแห่งสหภาพยุโรป หรือ เอียซ่า ไม่มีรายชื่อของไทยรวมอยู่ในกลุ่มประเทศที่ถูกห้ามทำการบินไปสหภาพยุโรป ซึ่งรายงานฉบับเต็มจะออกในวันพรุ่งนี้ (11 ธ.ค.) ทำให้ไทยสามารถทำการบินไปยังยุโรปได้ตามปกติ โดยไม่มีข้อจำกัด
ทั้งนี้ มองว่าเป็นผลจากแผนงานของไทย ที่แสดงให้เห็นความตั้งใจในการแก้ไขปัญหา โดยมีผลการจัดตั้งศูนย์บัญชาการแก้ปัญหาการบินพลเรือน และหยุดการออกใบอนุญาตทันที จนกว่าจะสามารถแก้ปัญหาด้านมาตรฐานการบินได้ รวมทั้งมีความร่วมมือกับเอียซ่าในการแก้ไขปัญหาอย่างจริงจัง จึงทำให้ไทยได้คะแนนในส่วนนี้มาก
 
ที่มา: http://europa.eu/rapid/press-release_IP-15-6284_en.htm
 
